khistorydata/jeongjo-sjw-relations huggingface dataset:
정조 24년 · 목
具平戎服乘輿出萬八門由靑陽門詣春塘臺降輿陞座命以帳殿及不老門丹楓亭分所試射南小營試放射放訖同爲頒賞○兵曹堂上軍官敎鍊官柳葉箭入格堂上軍官高道烱等二人敎鍊官沈弘之邊二中各弓箭一部堂上軍官金師伋敎鍊官金啓漢等三人邊一中各箭竹一百箇禁軍柳葉箭入格出身金文敎貫一中邊三中加資閑良李源益貫二中邊一中直赴殿試出身宋泰協貫一中邊二中熟馬帖一隻閑良沈尹泰貫一中邊二中直赴殿試折衝張繼胄等六人邊三中各半熟馬帖一隻閑良許潤貫二中弓矢一部折衝金鎭恒等六人貫一中邊一中出身文成彩等十六人邊二中各弓箭一部閑良李應祿等七人貫一中各長弓一張具錫箕等六十一人邊一中各箭竹一百箇駕後禁軍柳葉箭入格出身鄭元燮等二人邊四中加資朴宗英貫一中邊二中熟馬帖一隻閑良鄭東尹邊三中半熟馬帖一隻李德喆等三人貫一中邊一中折衝李元喆等八人邊二中各弓箭一部辛弼文貫一中長弓一張嘉善賈大潤等十七人邊一中各箭竹一百箇十九日聚待禁軍柳葉箭入格折衝成致道貫一中邊二中半熟馬帖一隻閑良李英春邊三中直赴會試出身姜渭興邊三中兒馬帖一隻折衝黃重河等四人貫一中邊一中各弓一張箭竹一百箇出身梁聖希等十五人邊二中各弓一張箭竹五十箇折衝廉天基等四人貫一中各不粧弓一張出身魏榮吉等五十五人邊一中各箭竹五十箇隨駕事知龍標旗奉持月刀差備柳葉箭入格龍標旗奉持閑良金奉良貫一中邊三中直赴殿試折衝韓聖信邊三中半熟馬帖一隻出身朴東植等二人貫一中邊一中鄭再秀邊二中各弓箭一部嘉善崔廷動等二人貫一中各長弓一張事知閑良張義顯等十二人邊一中各箭竹一百箇內吹近仗軍士鳥銃入格內吹盧昌郁等二名貫一中金德興等三名邊一中近仗軍士朴福大貫一中李春起等四名邊一中各木一疋敎以依書下施賞後草記卿之所奏聞之忠贊衛不入於試射云分付戶曹各米三斗分給兵曹啓言因傳敎日傘奉持李枝彩等六名各木一疋分給○南小營試放軍兵鳥銃入格卜馬軍金鳳仁貫一中邊二中木三疋吹鼓手朴挺煥邊三中木二疋布一疋卜馬軍河龍孫貫一中邊一中木二疋巡令手良人朴成根貫一中邊一中陞禁燈籠軍黃處厦等十二名邊二中各木布一疋張聖得等九名貫一中金鼎得等八十一名邊一中木一疋○壯勇營將校柳葉箭入格別武士姜世起貫二中邊一中宋應昌貫一中邊二中各熟馬帖一隻張彦緯邊三中半熟馬帖一隻知彀官趙德演等二人貫一中邊一中金得源等七人邊二中各弓箭一部敎鍊官劉兌得等二人貫一中各長弓一張知彀官朴宗顯等十七人邊一中各箭竹一百箇壯勇衛柳葉箭入格出身金始喆邊四中加資閑良高行侃邊四中直赴殿試正憲浪世龍貫二中邊一中崇祿陸重秀等三人貫一中邊二中各熟馬帖一隻閑良浪大順貫一中邊二中直赴殿試崇政張忠顯等四人邊三中各半熟馬帖一隻正憲金宗儉等三人貫一中邊一中崇祿申德就等十二人邊二中各弓箭一部嘉善金興哲等三人貫一中各長弓一張正憲安彰績等二十四人邊一中各箭竹一百箇巡令手鳥銃入格良人金光逸貫一中邊二中禁軍除授兼司僕崔弘燁貫一中邊一中金得喆等三名邊二中各木布一疋未準斗陞九斗兼司僕金仁大等二名貫一中兼司僕金福得等十三名邊一中各木一疋牢子鳥銃入格兼司僕金聲儀等二名貫一中邊一中各木布各一疋良人金尙麗貫一中邊一中禁軍除授兼司僕金海龍等六名貫一中崔碩崙等十七名邊一中各木一疋○訓鍊都監將校柳葉箭入格別武士徐得象邊三中半熟馬帖一隻申龍瑞邊二中弓箭一部文遇臣貫一中長弓一張敎鍊官金鼎潤等五人邊一中各箭竹一百箇馬兵柳葉箭入格良人高昌謙貫一中長弓一張林益秀等十三人邊一中各箭竹五十箇御前前排軍鳥銃入格兼司僕崔廷華等二名邊二中各木布一疋兼司僕崔聖仁貫一中木一疋安允成等六名邊一中各布一疋南小營試放軍兵鳥銃入格挾輦軍良人白龍泰邊三中陞禁步軍兼司僕崔五福等二名邊三中各木二疋布一疋標下軍良人薛成福貫一中邊一中陞禁步軍兼司僕元福興等六名貫一中邊一中各木二疋良人禹錫哲貫一中邊一中陞禁挾輿軍兼司僕姜順大等二十一名邊二中各木布一疋良人李奎東等八名陞禁挾輦軍兼司僕李德興等十五名貫一中朴昌雲等一百六十七名邊一中各木一疋挾輿軍鳥銃入格良人徐成輝邊二中禁軍除授兼司僕金應得等六名邊一中各木二疋良人金振鐸等二名邊一中禁軍除授挾輿軍技藝入格兼司僕金成得等十二名提督劍上上各木二疋良人李興孫等五名提督劍上上禁軍除授○御營廳將校柳葉箭入格敎鍊官千起一邊一中箭竹一百箇駕前別抄柳葉箭入格閑良崔復基貫二中邊一中直赴殿試廉春郁等三人邊三中各半熟馬帖一隻嘉善金志淳等二人貫一中邊一中折衝王福珪等五人邊二中各弓箭一部閑良張壽亮貫一中長弓一張資憲李明洽等十六人邊一中各箭竹一百箇南小營試放軍兵鳥銃入格政院待令旗手韓太世邊一中木一疋○禁衛營將校柳葉箭入格別武士丁興信邊二中弓箭一部南小營試放軍兵鳥銃入格帳幕軍李春芳貫一中邊一中木二疋具福麗等二名邊二中各木布一疋李德壽邊一中木一疋○總戎廳南小營試放軍兵鳥銃入格政院待令伺候李得龍邊一中木一疋
정조 24년 · 강
科次迎鑾儒生製述試券
정조 24년 · 목
敎曰太學迎鑾上舍生製述居首三中進士趙亨基直赴殿試三下一進士金用默直赴會試三下生員沈鍈給二分次上進士李明鎬生員李在修各紙一卷賜給
정조 24년 · 강
命廟堂飭咸鏡監司具㢞行部
정조 24년 · 목
領議政李秉模啓言白以北關海弊事自備局嚴關査問於道臣矣屢次査報終欠別白而該營則初無別卜定年例卜定亦爲比前減數云爾則雖不可遽勘道臣道臣旣不犯科則必有守令憑藉營貿而誅求者如其不然傳聞豈至狼藉乎職在旬宣宜不敢以姑不被勘一日弛心使之限在任連加周察摘發論報以贖前此査報不能明的之愆至於本道行部所重在於奉審而近聞以査事之未及究竟尙未爲之云極爲未安請嚴飭發巡從之
정조 24년 · 강
召見入格儒生于帳殿
정조 24년 · 강
世子行晝講于集福軒外軒
정조 24년 · 목
左副賓客徐龍輔兼弼善韓用鐸兼說書李存秀入參
정조 24년 · 목
降座陞輿入靑陽門由萬八門還內
정조 24년 · 강
水原留守徐有隣以應資人馳啓
정조 24년 · 목
朝官秩前正郞李福休前掌令李得休前正言李瑞朝前僉使鄭德晃以上加資已下允前別將金麗晃以曾經邊將人今始入錄士庶可合僉樞秩幼學崔晊出身崔大成幼學崔雲瑞韓德涵李如奭李時馥出身李枝謙幼學李大器庶人秩閑良李春起等七十三人
정조 24년 · 목
以李東埴爲掌令閔師宣爲修撰閔台爀爲禮曹參判○金麗晃等九人爲僉知加設老職也
정조 24년 · 강
以田文顯爲總戎中軍
정조 24년 · 강
命廚院副提擧以宗班及承旨春坊分差
정조 24년 · 목
敎曰廚院副提擧當有定式宗班一窠其餘三窠姑令承旨中二員堂上春坊中一員例兼而依知申例兼列書受點之意分付副提擧則一也知申監捧時各殿宮兼爲捧入之意分付
정조 24년 · 강
遣承旨詣宗廟景慕宮奉審摘奸
정조 24년 · 강
行藥院入診于誠正閣都提調李時秀提調李秉鼎副提調李集斗
정조 24년 · 강
命大司諫兪漢寧疏批中句語刪去事懸錄堂后日記
정조 24년 · 목
右議政李時秀啓言我殿下一動靜一辭令皆將爲萬世法況自今年尤當益加聖念而獨於禁令一事殿下固已明知其萬萬不可而猶且堅定聖意牢拒群情不但大有關於目下義理與倫綱實非所以垂範之道雖以昨日大司諫兪漢寧上疏批旨言之一切懲討隄防之言擧歸之於讒謟輕儇此固群下不誠之罪而在聖上恢張聽納之道惟當觀其言之當否而取舍之近日諸臣收禁之請殿下亦豈曰不當乎今乃不惟不賜開納直以讒謟輕儇之目一例加之以今委靡庸懦之俗若因殿下此敎而遂致追縮畏㤼凡係懲討隄防更不敢開口陳說則當此義理日晦之時其爲世道人心之憂當如何哉臣旣有所懷不敢不仰奏矣知經筵李秉鼎曰諫長疏本雖未及得見而聖批句語或有過中處俄與大臣有所酬酢而大臣今旣陳奏臣適忝叨經筵亦豈敢默無一言乎批旨句語中大臣所達外關心於推考遞差等句語恐有欠於大聖人辭不迫切之義近日群下之荏弱恇㤼或恐被罪者固多有之而如是爲敎則自歸於患得失之科豈不有傷於禮使之道乎因此而懲討之論擧皆囁嚅則當此義理隄防蕩然壞盡之時尤切寸忱之憂愛伏望竝留聖意焉敎以凡於絲綸對題不欲做着題之句卽予一副素戒今之所謂懲討隄防之弊習果不近於讒謟輕儇而朝著之間又無推遞關心之人則伊日批旨卽不過題外說話何必改爲而若與批中云云有一毫近似則是豈諺所謂呼瞽稱正之渾厚語法乎卿等之言是矣其批中關心以下七字於是乎以下三十一字刪去之意令注書懸錄於堂后日記
정조 24년 · 강
命迎鑾儒生試取傳敎中誤書處改書頒布
정조 24년 · 목
承旨李集斗啓言再昨日迎鑾儒生試取傳敎中庭試外之外字承旨曺錫中承書時誤以後字書之原傳敎中請改書頒布從之
정조 24년 · 강
命世子宮每朔日供上黃毛更待下敎
정조 24년 · 목
因工曹啓稟有是命
정조 24년 · 목
右副賓客李晩秀兼弼善韓用鐸兼說書李存秀衛率尹守翼入參
정조 24년 · 강
以李彦植爲廚院副提調口傳單付也
정조 24년 · 목
敎以廚院副提調姑未差出之一窠同敦寧李彦植令該曹口傳啓下
정조 24년 · 강
御營廳以鷹峯及貞陵山麓播植啓
정조 24년 · 목
該廳啓言鷹峯西邊未盡植松處及惠化門外貞陵近處山麓橡實待其當節更加種植事昨春草記蒙允矣來三月初二日爲始播植敎以一從前令尹之規模
정조 24년 · 강
江原監司南公轍狀請橫城縣監鄭來升燒戶稽報之罪命分揀
정조 24년 · 목
公轍狀啓以爲橫城縣監鄭來升牒呈內本縣壯勇營屯字內倉底民家今月十八日失火十二戶連燒云屯民失火固當登時馳報而距營不遠之地晩始報來未免修啓之遲滯擧行極爲稽緩橫城縣監鄭來升罪狀請令攸司稟處○義禁府啓言橫城縣監鄭來升以兼營將守令時在任所云依例發遣府羅將差兼官交代後請拿來敎以係是宥旨前事分揀
정조 24년 · 강
命華城還牟限四百石依狀請加分
정조 24년 · 목
水原留守徐有隣狀啓以爲本府昨年牟麥間多未登貧民頗有願受種子之類量宜加給在所不已春牟留庫中限四百石特許加分事請令廟堂稟處敎以依狀請施行事回諭
정조 24년 · 강
給德源府燒戶恤典
정조 24년 · 목
咸鏡監司具㢞以德源府民家失火三十六戶燒燼馳啓敎以方春失所矜悶嚴飭邑倅拔例顧助期於斯速奠接其中殘戶及無依之類公私役着根間勿侵事回諭
정조 24년 · 강
分試壯營訓局校卒射放于各營施賞有差訓鍊院試官申大謙申應周金益彬李身敬李烒南別營試官申大顯吳毅常安橚李格李東善李膺福金守基南小營試官李漢豊柳孝源崔東岳
정조 24년 · 목
命十九日聚待軍校軍兵分所試射放壯營訓局軍校試于訓鍊院壯營軍兵試于南別營訓局軍兵試于南小營○別單訓鍊院試射時壯勇營軍校柳葉箭入格左哨善騎隊折衝金得煒等二人貫一中邊二中各半熟馬帖一隻折衝李大成等二人邊三中各兒馬帖一隻出身李桂福等三人邊二中各弓一張箭竹五十箇出身金鼎三等二人貫一中各不粧弓一張崇祿李永植等二十八人邊一中各箭竹五十箇右哨善騎隊良人柳孝進貫二中邊一中直赴殿試出身李泰龍等二人邊三中各兒馬帖一隻直赴劉白川等四人貫一中邊一中各弓一張箭竹一百箇折衝李處仁等十三人邊二中兼司僕白履豊等三人貫一中各不粧弓一張折衝申益文等二十五人各箭竹五十箇南別營試放時壯勇營軍兵鳥銃入格八色軍巡令手良人韓億哲邊三中陞禁大旗手兼司僕洪聖得等三名邊三中各木二疋布一疋大旗手良人崔廷雲等四名貫一中邊一中竝陞禁牙兵兼司僕金千起等三名貫一中邊一中各木布各一疋窂子兼司僕張聖得等三十名邊二中各木布各一疋其中若有未準斗者陞九斗巡令手良人李大孫等一百三十三名各木一疋各色軍陪旗手良人李顯章邊三中吹手良人金景仁貫一中邊一中以上竝陞禁陪旗手良人黃福得等九名邊二中以上豈比於七色正軍與哨軍乎各木布各一疋吹手良人宋國擎等四名邊二中各木布各一疋若有未準斗者陞九斗標下軍良人朴東弼等三名邊二中陪旗手良人朴文彬等九名貫一中以上各木一疋陪旗手兼司僕車聖佐等十九名邊一中各布一疋吹手兼司僕李德齡等二十八名邊一中各木一疋伺候軍良人安善得等六名邊一中各布一疋牙兵良人李春成等二名邊一中各木一疋中司三哨軍入格前哨軍良人金昌成貫一中邊二中趙弘胤貫二中竝陞禁後哨軍兼司僕金就東貫二中木二疋前哨軍良人金致浩等二名貫一中邊一中竝陞禁若有本料七斗者初兼施行後哨軍兼司僕千億兆貫一中邊一中木布各一疋良人朴福順等二名貫一中邊一中竝陞禁若有本料七斗者初兼施行前哨軍兼司僕姜遇德等二十一名邊二中各木布各一疋其中若有未準斗者陞九斗初兼趙命弼邊二中陞禁更限周年勿用再兼例前哨軍兼司僕孫弼奉等十二名貫一中前哨軍兼司僕姜福得等九十名邊一中各木一疋上番鄕軍良人姜時興貫一中邊二中陞禁金就成等二名邊二中各木布各一疋崔雲濟等十九名邊一中各木一疋○訓鍊院試射時訓鍊都監軍校柳葉箭入格將校別武士出身李寬喆邊三中兒馬帖一隻閑良金鍾英等三人邊二中各弓一張箭竹五十箇折衝崔日成貫一中不粧弓一張別軍官閑良南焌等十四人邊一中各箭竹五十箇馬兵良人鄭景得裵宗碩貫一中邊二中竝直赴殿試折衝任光德等二名邊三中各兒馬帖一隻良人金麗彬等三名邊三中竝直赴會試兼司僕咸有一等二名各弓一張箭竹一百箇良人李震茂等十五名邊二中各弓一張箭竹五十箇兼司僕鄭興得等十一名貫一中各不粧弓一張出身吳仁得等八十二名邊一中各箭竹五十箇南小營試放時鳥銃入格挾輦軍良人朴元泰貫一中邊一中陞禁良人金泰錫等三名貫一中各木一疋兼司僕朴春得等二十二名邊一中各布一疋標下軍良人張翼垣貫一中邊二中陞禁兼司僕金道京貫一中邊二中木三疋兼司僕金善起等四名邊三中各木二疋布一疋兼司僕陳萬弼等三名貫二中各木二疋兼司僕李成俊等十五名貫一中邊一中各木布一疋良人金載秋等五名貫一中邊一中陞禁良人金宗福等十八名邊二中初兼兼司僕李四番等四十二名邊二中各木布一疋兼司僕任興甲等三十六名貫一中各木一疋兼司僕朴漢得等二百三十一名邊一中各布一疋步軍兼司僕徐秀福貫二中邊一中直赴殿試鄭道明等二名貫一中邊二中木三疋田泰聖等二名邊三中各木二疋布一疋金世潤等十七名貫一中邊一中各木布一疋良人朴太吉等八名貫一中邊一中陞禁兼司僕尹殷昌等四十一名邊二中各木布一疋良人咸元得等十五名邊二中竝初兼兼司僕林希成等四十七名貫一中各木一疋良人鄭鳳日等三百六十一名邊一中各布一疋
정조 24년 · 강
行命賓贊于仁政殿
정조 24년 · 목
時至賓以下宗親文武百官皆就殿門外位捧敎命官捧敎書函置於案執事官先就位承旨分入殿內東西俯伏史官在其後引儀分引此下前引竝同宗親文武百官入就位贊儀唱此下贊唱竝同四拜宗親文武百官四拜無樂作樂止節次傳敎官承旨進當座前跪啓傳敎俯伏興由東門出執事者二人對擧敎書案隨之傳敎官降詣賓東北西向立執事者擧案立於傳敎官之南少退西向傳敎官稱有敎賓以下跪傳敎官宣敎曰今加冠於元子卿等將事宣訖賓以下四拜執事者以敎書案進傳敎官前傳敎官就敎書函授賓賓進北向跪受擧案者二人對擧進賓之左跪賓置敎書函於案擧案者對擧退立於賓之後傳敎官還侍位賓贊俯伏興四拜賓贊由東門出擧案者前行賓以敎書函置於彩輿賓以下隨行宗親文武百官俱復拜位四拜出詣集福外軒行禮如儀
정조 24년 · 강
行世子冠禮冊禮于集福軒外軒
정조 24년 · 강
陳賀頒敎于便殿
정조 24년 · 목
權停禮也○頒敎文重离膺一人之貞顯冊肇錫元服備四禮之始縟儀竝行肆將十行之播修誕示八方之同慶念儲嗣爲國之本而聖王所重者冠宗廟奉七鬯之尊羲經有訓黻冕受醴醮之禮戴記可徵顧寡躬丕承洪基幸元良篤生異質當尼嶽降聖之歲月日同符於慈官錫姬家敎胄之名神人早托於元子岐嶷天挺聰明孝友之根心溫文日章容貌辭氣之合度習春詩而冬禮敎諭遵保傅之編講魯論與鄒書問難動賓僚之色丕責當付於主器沖齡已屆於勝冠殿宮供繞膝之歡予無憂矣臣民切延頸之望寧可緩歟始以蒙養之功姑鄭重於丕號玆當賁服之日宜晉居於少陽太歲回於後庚前星耀重暉之彩令月貞于維卯司天奏亭午之時已於本月初二日就加元服冊封爲王世子堯收舜冕之載加儼威儀之可象殷瑚夏璜之有守仰宗祧之彌尊寶冊揚庭烝然萬姓之翹首玄端登阼煥乎七章之華躬珩珮鏗鏘自中肆夏之節樽罍瀲灎遙連少海之波遵先王長久之謨盛禮竝擧於一日荷皇穹篤棐之眷靈籙永鞏於萬年旣受賀於昕朝遂布恩於率土祥光日曜欣欣然拭目而瞻協氣風馳洋洋乎盈耳之響謳歌屬於夏啓爭稱翼子之詒謀寢膳問於周宮佇見國人之興孝胄筵曉闢士多陳善而弼違甲觀春回時宜行仁而布德自本月初二日昧爽以前雜犯死罪以下咸宥除之在官者各加一資資窮者代加於戲十六言傳授之心法如日月之繼明四百年積累之邦基竝泰華而增固庶品同囿於壽域諸福用敷於箕疇故玆敎示想宜知悉大提學洪良浩製
정조 24년 · 강
召見領議政李秉模左議政沈煥之右議政李時秀宣惠廳堂上金文淳徐龍輔兼贊善宋煥箕贊善李城輔于便殿
정조 24년 · 목
領議政李秉模等曰日吉辰良慶禮誕成萬億年旡疆之基自今伊始歡欣慶忭率普惟均予曰今日慶禮寔賴皇天祖宗之眷佑篤棐而予心之一則慶幸一則孺慕不知何以形喩矣顧今精力實難酬應而特以兩儒賢之故有此召接矣此時儒賢之上來參班不但爲盛事之賁飾而已今番慶禮之竝擧實遵顯廟朝故事而儒賢之參班於冠冊三禮者亦惟在於其時況其創設贊善之職首膺旌招之命者卽惟宋先正是已兼贊善以先正之孫復踵盛事於百餘年之後而驪州贊善亦肯勉回初心同時幡然予實爲卿等感謝矣卿等皆老人也撼頓之餘筋力諸節果如何贊善宋煥箕曰癃病委頓實無陳力之望而當此大慶之日荐承不敢當之諭他不暇顧擔舁上來獲覩盛儀粗伸歡悅之忱而前後聖敎每及先祖臣文正公故事尤不勝惶感萬萬矣贊善李城輔曰大禮旣擧慶幸萬萬他何敢仰達乎予曰兼贊善不見已數年矣其間筋力如何煥箕曰今則日漸消鑠矣予曰兩贊善子孫之付軍銜者如在闕中使之隨入副司勇宋欽天李敎源進伏予曰卿等之事貴矣顯廟朝時招徠之盛實爲國朝初有之擧而今又再矣贊善則旣有宿諾予固信其不遽邁邁而兼贊善年雖篤老幸亦爲予少留如何年前以世道有所詢及而遽致尋鄕之擧今則此等說話亦不暇更提而卿等旣已上來矣出入於經筵胄筵之間以資討論啓沃之益豈不美哉煥箕曰爲瞻盛禮擔舁趨造而目下病狀實爲難強聖敎之下有不得奉承矣予曰雖難許久留滯而亦豈可不一參講席乎贊善則果不負宿諾否李城輔曰臣固萬萬不敢而旣蒙聖敎謹當一參講席矣予曰卿則予果信之矣兼贊善亦爲予少留也煥箕曰臣以無似獲參於開講之時今又與覩慶禮實不勝榮幸而以臣衰病實難自力只自惶隕而已領議政李秉模曰山林之言雖如此以情以禮似當一參講席矣城輔曰聖敎若是勤懇兼贊善亦爲一參似好矣予曰贊善之言果然好矣卿須少挽遐心也煥箕曰聖敎至此臣亦謹當一參矣予曰以予精力雖難強作而今旣肯留當於數日內開經筵矣卿等先退休憩以待更見也予命都監堂上李晩秀持別單入侍敎曰今番慶禮務從省約以至應行推恩之典亦不敢張大而顧惟祈永之本實在諴小民必欲京外民人均施實惠庚戌已行之例固當倣用而其所均施之方卿等更須講究也舊還以己酉以前爲限則其數可爲三四十萬石此數一竝蕩減如何秉模曰最久舊還之蕩減果好矣予曰舊還之蕩減未足爲眞箇實惠而今予本意必欲使之遍被貢人遺在市民泮人徭役則屬於京民者也稅錢貢錢之屬則屬於鄕民者也傳敎中當以分數停退書出
정조 24년 · 강
命朝官年七十士庶年八十而未至緋玉者竝加一資諸道舊還三十萬石貢人舊遺在一萬石市民徭役限三朔泮人徭役三十日蕩減軍錢結錢僧役稅錢貢錢分數蠲免
정조 24년 · 목
敎曰予小子仰承皇天篤棐之眷俯循兆庶顒昂之情以日之吉以辰之良誕擧三加之禮庸備貳邸之儀宗祊莫磐泰之安殿宮供嘉悅之歡豐水燕翼述我祖宗謨訓關睢麟趾詒我子孫慶祿以至胥告胥欣輯綏我百萬有衆丕惟在於厥初以予不洎之孺慕此時愈新雖應行按例之節旣安旣徐苟完苟美大小臣工庶幾諒予而邦有慶則志之所以與民共也故宣敎以頒赦設科以取人又以諴小爲祈永之本而列朝彝憲可以仰遵朝官年七十士庶年八十而未至緋玉之階者竝加一資諸道舊還三十萬石貢人舊遺在一萬石市民徭役限三朔泮人徭役三十日蕩減軍錢結錢僧役稅錢貢錢分數蠲免以對敷錫之閎庥以答鄿向之輿心
정조 24년 · 강
施賓贊及都監都提擧以下賞典有差
정조 24년 · 목
敎曰賓贊及都監都提擧以下依例書啓○冠禮冊儲時賓贊以下別單賓領議政李秉模贊禮曹判書李晩秀主人安春君烿主人贊冠兼輔德金祖淳執冠尙衣院正朴崙壽禮貌官弼善尹光普傳冊官承旨鄭尙愚贊笏檢校直閣沈象奎酌醴官司饔副提調李魯春進饌官司饔直長李晦祥左通禮尹羽烈右通禮沈奎魯相禮吳翰源贊儀李範天掌儀李持淳東西唱引儀金思卨鄭在愼前導引儀鄭璯林貞鎭捧謝箋文官禮曹佐郞李泰熙承文副正字李致祜李鎭嵩進表裏官濟用主簿李昌杰副奉事兪孟煥○敎命文製述官判府事洪良浩書寫官奉朝賀李命植竹冊文製述官領議政李秉模書寫官光恩副尉金箕性敎命二字篆文書寫官行工曹判書洪檍玊印篆文書寫官行大護軍金翊休捧敎命執事安城郡守朴宗羽興海郡守尹應鉉捧竹冊執事司僕主簿金晩淳氷庫別檢徐有敎捧玉印執事靑陽縣監柳尋春東部都事宋欽詩擧敎命冊印案執事尙衣主簿李敬魯戶曹佐郞徐洛修褥席執事司饔直長李晦祥○冠禮冊儲都監都提調以下別單都提調領議政李秉模提調判府事洪良浩行工曹判書洪檍禮曹判書李晩秀都廳應敎金近淳修撰曺錫中郞廳戶曹正郞金箕應禮曹正郞權行彦司宰僉正趙廷鉉副司果李舒永趙祥逵衛率徐應輔副司果金在昌監造官副司正朴宗慶副司猛朴尙榮具悌元金基允沈允之金世淳別工作繕工監役尹仁基別看役龍仁縣令丁遇泰壯勇哨官崔致侃○奏時官崔景運朴世潤朴重光書員禹泓等二人○都廳各房分差計士五人竹冊文北漆寫字官六人竹冊塡金畵員二人玉印篆文北漆畵員一人彩輿起畵畵員二人各差備領陪整理所將校六人禁軍三人待令軍官二人玉刻禁衛營別武士一人都廳錄事一人書吏九人書寫一人庫直一名使令六名使喚軍二名守直軍士二名一房書吏四人庫直一名使令二名使喚軍二名守直軍士二名二房書吏四人庫直一名使令二名使喚軍二名守直軍士二名三房書吏四人庫直一名使令二名使喚軍二名守直軍士二名別工作書員一人庫直一名使令一名使喚軍二名一等各色匠人七名二等各色匠人十二名三等各色匠人二十八名鍼線婢三名以上賞典見傳敎○敎曰冠禮冊儲時賓領議政李秉模鞍具馬一匹贊禮曹判書李晩秀熟馬一匹主人安春君烿鞍具馬一匹主人贊冠禮曹參議金祖淳兒馬一匹執冠者尙衣院正朴崙壽禮貌官弼善尹光普各兒馬一匹傳敎官禮房承旨鄭尙愚酌醴官司饔副提調李魯春加資進脯官司饔直長李晦祥半熟馬一匹賓客及陪從春桂坊亦各兒馬一匹傳冊官禮房承旨鄭尙愚禮貌官弼善尹光普擧行輔德金祖淳竝加資都提調領議政李秉模鞍具馬一匹提調行判府事洪良浩行工曹判書洪檍禮曹判書李晩秀各熟馬一匹都廳應敎金近淳修撰曺錫中加資郞廳戶曹正郞金箕應禮曹正郞權行彦司宰僉正趙廷鉉副司果李舒永趙祥逵衛率徐應輔副司果金在昌陞敍監造官副司正朴宗慶副司猛朴尙榮具悌元金基允沈允之金世淳別工作繕工監役尹仁基陞六敎命文製述官行判府事洪良浩書寫官奉朝賀李命植竹冊文製述官領議政李秉模書寫官光恩副尉金箕性各熟馬一匹捧敎命冊印及案褥席執事等各加一資資窮者代加捧敎命冊印春桂坊各兒馬一匹其餘春桂坊各上弦弓一張領役部將各上弦弓一張賜給都監員役及工匠米布分等施賞今番賞典一遵顯廟朝辛卯年冠冊慶禮時例莫敢一毫違越而其中參班傅左議政沈煥之敎命二字篆文書寫官行工曹判書洪檍玉印篆文書寫官行大護軍金翊休予之己卯冊禮時有半熟馬熟馬賞典亦有講官準職桂坊右職贊儀引儀奏時官上弦弓看役人弓矢計士及春桂坊下人米布考例題給之賞典矣以上不可不添入亦依先朝己卯年賞典施行無敢一毫違越雖不親臨用親傳之儀捧訓書傅左議政沈煥之受敎命兼贊善宋煥箕受竹冊贊善李城輔受玉印賓客洪良浩贊笏檢校直閣沈象奎擧行旣有所重況山林參班則不可以可據之無例仍而置之傅則用己卯師傅賞贊善賓客則用辛卯賓客賞贊笏則用辛卯兼輔德賞捧傳旨一人雖兼數事無得疊受○敎曰重臣尹師國書寫大小達字省字而問安牌徽旨馬牌亦爲書寫熟馬一匹令內寺傳之
정조 24년 · 강
命百官加下批政事當日爲之
정조 24년 · 강
命兼贊善宋煥箕陞拜從一品贊善李城輔陞正二品
정조 24년 · 목
敎曰以師傅諭善共登開講之席及今慶辰又見黃髮聯造賁我賓僚之儀在廷簪紳相顧聳喜予心爲幸固萬萬矣況三保九卿之秩可合於林下宿德而姑且遲遲蓋亦有待兼贊善宋煥箕陞拜從一品贊善李城輔陞拜正二品今日政下批
정조 24년 · 강
命冊封奏請使以大臣儀賓通融擬入
정조 24년 · 목
領議政李秉模啓言冊封奏請使請令該曹今日政差出從之敎以依筵敎大臣儀賓中通融擬入
정조 24년 · 강
命世子冠禮冊儲後宗廟永寧殿景慕宮展謁以今月念前來月旬前擇吉
정조 24년 · 목
禮曹判書李晩秀啓言王世子冠禮冊儲後宗廟永寧殿景慕宮展謁之禮冊禮後更稟擇吉事命下矣慶禮今已誕擧展謁吉日以何間推擇以入乎敎以以今月念前來月旬前擇吉以入
정조 24년 · 강
命師傅賓客贊善相見禮以冠禮時行禮施行
정조 24년 · 목
禮曹判書李晩秀啓言冊禮後師傅賓客贊善相見禮當擇日擧行而冠禮時旣已行禮何以爲之乎敎以冠禮時行禮仍以相見禮施行
정조 24년 · 강
命書筵冊子以孟子繼講
정조 24년 · 목
左副賓客李晩秀啓言書筵當自明日入稟矣講學時旣以孟子進講書筵冊子亦以孟子繼講乎從之
정조 24년 · 강
點下吏兵批歲抄
정조 24년 · 목
吏曹啓言在前頒赦時例有別歲抄書入之事今則何以爲之敎以書入又啓言永不敍用居居下亦爲書入乎敎以書入○兵曹啓言別歲書入事命下矣準期不敍人員亦爲書入乎敎書入○吏曹被謫蒙放秩前察訪白處玄前縣李克生前鞫廳罪人李萬軾前庶尹趙鎭明前監李承薰竝減一等前博士玄杞不必深責職牒給前主簿成海應前縣監申夔相宋倫載前牧李德鉉前縣監宋啓來前郡守崔吉憲前縣監朴宗正竝蕩滌敍用奪告身秩前縣令鄭在中前縣監李宗祥前府使尹養儉前縣監李龜錫前郡守金鍾翕前縣令金喆淳前郡守李聖龜前守奉官李普儉閔德基前縣監金禮欽前縣令柳河喆前判官趙鉉前令洪宗涉前縣監李元圭朴大良前郡守趙台鎭前縣令成鼎柱前察訪金樂祖前縣監柳相文前郡守李宗海前監察金啇岳前府使柳相燁前縣監徐潤璞金致光前判官閔致謙前縣監李義敎前察訪李夢龍竝蕩滌敍用禁錮限滿秩前縣監曺允彦蕩滌敍用削去仕版秩前牧使李昌伋旣無干犯而以其連累許多年尙在不爲擧論之中揆以刑政過矣特爲蕩滌敍用前縣監申夔相蕩滌敍用削職秩前郡守金儀祥給牒敍用職牒還授秩前抄啓文臣鄭取善前縣監宋益鼎前郡守崔廷岳前縣監權偗前府使南有寬尹衡東前縣監趙時衡李義和前縣令柳河喆前察訪金樂祖竝敍用永不敍用秩前府使李汝節敍用罷職秩前郡守李宗海前縣監柳相文朴正圭前府使尹衡東前縣監權偗李義和李源龍前縣令金相夔前縣監李彦熙前察訪李圭延李夢龍前都事金夏璉前主簿洪樂佑前別提康晉成前敎官李禎國兪漢宰前縣監朴宗正前郡守崔吉憲金儀祥李仁祜前判官閔致謙前縣監李義敎前牧使李德鉉竝敍用前正趙鎭井勿與法從之列前郡守申善應下敎前勿擬政望前假注書李錫祜拔去槐院及注書前縣令鄭觀輝下敎前勿擬前兼春秋金錫泰抹去儀賓都事李得養漢城判官金明鎭司宰直長李在純下敎前勿擬他職竝蕩滌降資秩前水使李明奎復資居中居下人竝蕩滌○兵曹奪告身秩前營將金魯岳前部將權經前僉使金命淑前萬戶盧仁素前僉使李星會前萬戶李盛春文斗弘河弼晉李亨圭竝蕩滌敍用職牒還授秩前宣傳官具毅和敍用罷職秩前營將黃顯基前中軍柳鎭曄前營將沈公燁前僉使金命淑前萬戶鄭泰宗前別將李宗根前監牧官李星會竝敍用準期不敍秩前萬戶印宗瑞敍用前裨將李喆純削薦前水使柳心源軍宣兩廳削名前宣傳官李載弘抹去先生案申絅定軸勿施宣傳官李東善防禦使履歷扯之居中居下人竝蕩滌○敎曰吏兵批歲抄點下者依例捧傳旨
정조 24년 · 목
義禁府單子定配身死未放罪人放秩全州府前縣監李鎭熙敎以竝依此施行仍秩中申光復則身故久矣盧聖中則姓名尙在朱烱魯不足責蕩滌○放逐鄕里罪人放秩前縣監黃道源敎以放秩仍秩依此施行邊景鵬咸昌郁不足責幷蕩滌○放歸田里身死未蒙放罪人單子敎以仍秩依此施行金相福則身故久矣姓名爻周○未及拿來罪人放秩前府使林蓍喆成鎭殷敎以分揀○草記未下罪人仍秩前判官閔慶世洪履簡敎以幷蕩滌○傳旨未下罪人放秩首譯金倫瑞○待上來拿囚罪人放秩前監牧官安載述
정조 24년 · 강
命充軍降定等罪名不入於歲抄者草記
정조 24년 · 목
敎曰如充軍降定等不入於歲抄放未放之罪名有之草記事分付
정조 24년 · 강
有政吏曹判書金文淳參判曺允大兵曹判書趙鎭寬進
정조 24년 · 목
以李秉模爲奏請正使李集斗爲副使朴鍾淳爲書狀官李濟萬爲洪州牧使副司果閔游趙錫晦金若鍊洪克浩姜碩龜李瑞朝申史澳李益洙朴道翔京畿都事洪秉益成歡察訪李得休社稷令李宇炯前判校金禧麟前都事咸士謙金匡國金鳳郁金致恒前察訪康正夏前正郞李福休前正朴命球前都事申宅和李永馥前察訪鄭徵最前典籍柳楦忠淸都事李燾前察訪李鳳翼前直講崔起謙前察訪趙後亮前典籍朴顯輔副司果權彛性忠勳都事沈原之副司果李樂培趙瑗鄭謙煥廣興守南羲老前令李光德前郡守李東廸趙重瞻前經歷李涑副司果趙祥逵前郡守金命淳趙有善廣興令閔光暹前令李顯民李潤身前縣令李斗源副司果任光白前縣令柳��趙亨逵前正郞洪若浩前縣監徐有容前衛率羅烈前縣監沈斗漢趙鎰崔昌廸尹聚東金載恒司饔直長鄭元林典設別檢任忠白監役金鎭東前監役姜宅一前敎官李克永前監役李顯模鄭世煥前參奉鄭桔前都事曺羽振前守奉官韓箕鎭李有幹前別提申鉐前察訪申鉀前引儀安載復前察訪金象行前直長高萬說前府使柳光濂前郡守閔養洙前僉使鄭厚成金天澤鄭德熀金衡一前郡守鄭義誠前僉使徐命基前縣監李尙蕃前僉使金德鉉徐翰修鄭聖三朴成大前判官李光春前縣令李亨道前監察車萬奎前守門將金宇觀前察訪崔鎭華朴泰興前別提趙琦前萬戶崔澐金應淸前察訪高鳳允竝加通政以上朝官年七十以上○因吏曹朝官年七十以上加資下批單子敎以其中有實職而陞資人敦寧都正或五衛將加設擬入其餘僉知加設擬入文蔭武若有見漏者更爲看詳於官案草記○以宋煥箕單付判府事南周獻金會淵爲副率沈應奎成時柱爲侍直金日柱徐耕輔爲洗馬畊輔初仕也李采爲司禦李郁延爲江華中軍以朝官年七十以上陞資人李宇炯等九人擬五衛將李益洙等八十五人擬僉知竝點下
정조 24년 · 강
命應敎金近淳準職除授
정조 24년 · 목
吏批啓言應敎金近淳加資事命下矣雖已資窮未經準職何以爲之敎以準職除授
정조 24년 · 강
命中官曺壽喆朱世章竝百官加親授
정조 24년 · 강
命慶科以庭試別試除講試取初試取千人
정조 24년 · 목
禮曹啓言王世子冠禮冊儲祗告廟社殿宮頒敎八方此實宗社億萬年無疆之基當此擧國同慶之日設科取人乃是應行之典今番慶科以何科設行以何間擇日乎敎以今番皆遵顯廟朝辛卯年已例用之而冊封冠禮合慶設別試今亦依此爲之以庭試別試除講試取初試數依癸亥年例取千人三月念後擇吉可也又啓言慶科庭試吉日令日官池景喆推擇則文武科初試來三月二十一日殿試來四月初三日放榜同月初八日辰時爲吉云請以此日時知委京外允之
정조 24년 · 강
侍講院以本院及翊衛司自今日入省記啓
정조 24년 · 강
遞左參贊李致中以李城輔代之中批也
정조 24년 · 목
敎曰參贊中耆堂許遞贊善李城輔除授待開門牌招仍卽肅命之意史官傳諭
정조 24년 · 강
以宋煥箕爲贊成中批也
정조 24년 · 목
敎曰山林一品近所罕有況贊成之窠爲先正而設先正之後追踵先正而入參大禮且於當品何可只付判府乎判府事宋煥箕贊成除授牌招行公知此意謝恩之意遣史官傳諭以來
정조 24년 · 강
命社稷令權作蔭窠司饔直長典設別檢權作六品窠出六區處
정조 24년 · 목
敎曰政官待開門牌招開政加設窠下批社稷令窠權作蔭窠司饔直長典設別檢權作六品窠出六區處後待窠還作事分付
정조 24년 · 강
以尹光顔爲兼輔德中批也
정조 24년 · 목
敎以兼輔德金祖淳陞資代僚屬中尙未爲之者此人牧使尹光顔除授
정조 24년 · 강
戶曹以米肉柴炭更爲輸送于兼贊善宋煥箕啓
정조 24년 · 목
該曹啓言謹奉傳敎兼贊善宋煥箕入城後米肉柴炭遣本曹郞官及各其司郞官輸送則以爲旣無京第不敢冒受云何以爲之敎以更爲輸送又啓言米肉柴炭更爲輸送于兼贊善宋煥箕城外所住處則領受
정조 24년 · 강
檢校待敎李存秀以左參贊李城輔附奏書啓
정조 24년 · 목
書啓以爲臣敬奉聖諭馳往傳諭于左參贊李城輔所住處則以爲臣自在家之日耿耿宿志以爲感激洪造且承不敢承之下敎冒昧趨召其爲出則一也竊欲於晉參大禮之後一番出入胄筵而歸矣千萬意慮之外寵擢曠數新除重任施之於無所肖似之賤臣惶駭震迫不省措躬之所方已退伏城外欲以文字仰陳微懇而仍爲還尋鄕路之計矣今玆閣臣來宣別諭辭旨逾益隆摯至於當有體諒之敎出於曲成萬物之至澤拜稽莊誦不勝感惶而新資職名尙帶身上之際略陳附奏遽然還入揆分揣義實有所萬萬不敢者竊擬以一疏更爲控籲仰請收還新授爵秩云矣
정조 24년 · 강
遣承旨傳諭右贊成宋煥箕仍命偕入
정조 24년 · 목
兼春秋金珍恪書啓以爲臣敬奉聖敎馳往傳諭于右贊成宋煥箕所住處則以爲臣於今日獲覩盛儀歡忭之極分願亦伸及登前席天語諄諄復及於先祖故事區區感泣之私益無涯極出伏城外雖在昏憊中微忱不能自安卽伏奉聖諭至以追踵先正爲敎而仍有寵擢之命臣惝怳隕越五情失守誠不知容措也賤臣今番之行亶由於仰體敷心之恩敎俯效延頸之微誠而忽玆所叨萬萬匪據萬萬不稱顧何敢冒昧承當乎揆分慚悚不覺神反而魄遁終未免蒼黃尋歸臣之罪戾於是益深回望觚稜不但戀結之懷而已謹當陳暴瀝血之懇以竢慢命之誅云矣批以見此附奏又聞牌去來之知入者卿行已捲還卿何邁邁若是乎姑欲留京之意面陳筵席設有職名之新授何可以此發行陞資或爲卿逡巡之端以此筵中詢問諸臣而諸議皆言體例之不可不顧然又咨且卿孫先授職以贊進秩旣進身有是命旣陞資則當品之職亦不可不授事面次第不得不然卿若念此強留辭巽則職名豈無別般體諒之道乎雖已發行行必未踰江以外特遣承宣傳予此意卿須卽爲復路此傳諭承旨卽爲傳諭與之偕入
정조 24년 · 강
遣承旨詣文廟奉審後摘奸釋菜獻官諸執事及學生
정조 24년 · 강
遞承旨閔台爀李書九鄭尙愚李益運
정조 24년 · 목
台爀書九尙愚不爲仕進也
정조 24년 · 강
命世子宮供上及炭燒木別單更待下敎擧行
정조 24년 · 목
工曹啓言世子宮供上及所屬各處炭燒木杻炬杻木擧行之意請分付戶曹宣惠廳敎以別單還下更待下敎之意分付戶曹宣惠廳
정조 24년 · 강
玉堂聯箚勉留儒賢賜批副應敎尹序東校理張至冕閔師宣副校理趙得永金履載副修撰金熙周洪樂安
정조 24년 · 목
箚略曰贊成宋煥箕參贊李城輔相繼告歸已出城外云臣等竊念兩儒賢抱道邱園安其固窮之志雖不有意於當世之事而殿下之至誠招徠於兩儒賢者蓋追我先王禮遇先正之意以期先正輔導之功則今日儒賢之所自處者亦當追述先正之志事追踵先輩之進退而若念先正己酉膺命時未忍遽退之意則挽回遐心似不待於言縶其駒矣顧今离筵初開賓僚濟濟薰陶導正之方政有須於窮經講道之士而纔過慶禮遽爾言歸俾聖朝盡禮延訪之盛意只爲一日之觀美則此豈朝廷顒望之初心哉伏乞更加敦召凡所以安其心而挽其去之道靡不用極以爲亟回遐擧之志批以贊成踰江外欲更敦迫而參贊姑在近城之地遣閣臣諭以筵敎見其附奏方欲治疏待疏徹解其所授之任當啓進身之路此際爾等又請留深得論思之體所請卽允
정조 24년 · 강
遣閣臣敦勉左參贊李城輔
정조 24년 · 목
敎曰今聞卿欲尋鄕云宋山林雖因職名之先除夜已發行追遣承宣而卿則所住與宋山林甚近今雖敦勉足可及之閣臣中春坊入直人卽爲進去傳此意若欲暫留入參講席則職名當有體諒之道此意傳諭又聞已向城外卽爲馳進傳諭於左參贊
정조 24년 · 강
承旨徐有聞趙弘鎭聯疏請寢金相福等諸罪人竝置赦典之命賜批不許
정조 24년 · 목
疏略曰國有大慶惠澤傍流肆赦之典宜其矌蕩而其中如金相福李昌伋李克生盧聖中之負犯何如關係何如而或爻周其姓名或蕩滌而減等有若尋常罪籍之遇赦蒙宥者然臣等竊不勝憂慨之至國之所以維持者亶在於明義理嚴隄防六箇字而此等罪人亦入赦典則義理無地可伸隄防從此潰決其將國不得爲國人不得爲人以我殿下嚴懲討重名義之苦心盛德何爲此萬萬過中之擧也至若申光復朱炯魯玄杞邊景鵬之類亦不可以身故與鄙瑣無足責混置肆赦之中乞寢成命以存大防批以不允
정조 24년 · 강
判義禁趙尙鎭知義禁趙鎭寬同義禁申大謙金履翼等聯疏請寢罪人宥釋之命賜批
정조 24년 · 목
疏略曰臣等伏見赦單子判付下者有罪人金相福盧聖中申光復朱烱魯等一竝宥釋之命噫彼相福等負犯何如關係何如或株連逆獄或名在丹書若因無前之大霈至許一例而容貸則亂逆無懲畏之道王章無可施之地思之及此寧不懍然而心寒也哉以今日導和廣慶之聖念必施恢蕩之政俾之無物不遂無罪不宥臣等豈不仰惴而第念罪犯如此類而急於奉承無難饒貸則隄防有漸壞之憂綱紀有日墜之慮決不可以年久事往而有所寬假也明矣乞寢成命以懲亂賊批以不允
정조 24년 · 강
校理張至冕副修撰金熙周聯疏請寢諸罪人疏決之命賜批
정조 24년 · 목
疏略曰臣等卽伏見傳敎下者金相福李昌伋李克生盧聖中申光復朱炯魯玄杞等諸罪人竝入於赦典之中臣等固仰殿下今日之擧特出於遇慶疏蕩之意而第念此輩之負犯何如情迹何如而或顯戮未施而陰誅先加或假息自如而隄防漸乖輿情之憤鬱至今如一日乃於赦典之中至以此輩竝及於疏決者豈非刑政之失當者乎夫遇慶赦宥乃是尋常罪累之可原可宥者也夫豈有負犯干連之如彼而乃反議擬於赦典之理乎伏乞收還成命使義理明而亂賊懼焉批以不允
정조 24년 · 강
大司憲徐邁修大司諫金達淳執義曺允遂司諫李萬榮掌令姜文會持平李重蓮閔榮祖獻納南惠寬正言趙恒鎭李東宇聯疏請寢諸罪人疏滌之命賜批
정조 24년 · 목
疏略曰卽伏聞赦典之下罪犯至重之類無不疏滌噫嘻此何事也金相福之扶護劇逆盧聖中之主張凶論其所干犯關係何如則初何可擬議於肆赦之典而至如李克生李昌伋朱炯魯申光復之或立異於討逆或附麗於元惡鞫案賊招情節狼藉此皆王章之所不容已國人之所共憤則尙今假貸已是失刑之大者而今玆曠蕩之典混及於此等之類國家三尺壞了無餘明義一部置之何地伏願亟寢成命使義理不至終泯隄防不至漸隳批以不允
정조 24년 · 목
敎以閣臣中時帶館職人許遞
정조 24년 · 강
遞承旨趙弘鎭
정조 24년 · 목
政院啓言都承旨左承旨右承旨左副承旨未差之代今日政差出事命下而同副承旨趙弘鎭右贊成宋煥箕處偕來進去臣有聞文廟奉審進去吏兵批政廳無進去之人何以爲之乎敎以偕來承旨許遞今日政差出一體待下批牌招而政廳則兵曹入直堂上姑差假承旨進去今番壽職中雖經亞長年過七十者當不得依例照擬況未及爲亞長而陞資者乎今政勿拘常格以侍從陞資而無故者拔例擬入望筒懸註事分付
정조 24년 · 목
以李鼎揆趙錫晦姜碩龜李瑞朝申史澳爲承旨洪樂游爲吏曹參議樂游及金羲淳徐羙修竝新通朴崙壽爲應敎韓德厚爲豐川府使朴友淵爲順川郡守○兼世子貳師宋煥箕單付兼贊善李城輔單付○前都事權昌益前縣監權煒前參奉尹光絅李宜朝張胤宗前奉事李載禎前縣監李邦喆今加通政朝官年七十以上人○吏批啓言前縣監尹昌淳今年爲七十歲而加資下批時未免遺漏今始覺察加資單子書入又啓言朝官年七十加資中有實職而陞資人敦寧都正或五衛將加設擬入其餘僉知加設擬入若有見漏者更爲看詳於官案草記事命下矣前都事權昌益前縣監權煒前參奉尹光炯李宜朝張胤宗前奉事李載禎前縣監李邦喆俱是年七十以上人而其無故與否未能詳知且權昌益權煒則居下而未蒙蕩滌故擬待京外修報擧行矣致承草記之命臣不勝惶恐而詳考官案則俱爲載錄居下兩人亦皆蕩滌竝今日政下批敎以僉樞亦爲擬入
정조 24년 · 강
命承旨趙錫晦姜碩龜李瑞朝申史澳等年限勿拘
정조 24년 · 목
政院啓言新除授右承旨趙錫晦左副承旨姜碩龜右副承旨李瑞朝同副承旨申史澳年限已過何以爲之乎敎以勿拘
정조 24년 · 강
遞承旨徐有聞以李得休代之前望也
정조 24년 · 목
敎曰奉審進去承旨許遞前望單子入之待下批牌招察任
정조 24년 · 강
遞兵曹參議申獻朝參知兪岳柱
정조 24년 · 목
以兵批政官書啓敎以懸病堂上許遞與刑曹參議未差之代今日政差出而侍從陞資中四人見漏於承宣此窠分擬事分付
정조 24년 · 강
命京畿都事成歡察訪以畿內侍從郡守差送
정조 24년 · 목
吏批啓言社稷令司饔直長典設別檢權作六品窠出六區處事命下矣社稷署令則本是從五品窠權作六品窠司饔院直長則權作主簿典設司別檢則權作別提俱以蔭官出六人區處而待其遷輔竝還作原窠敎以京畿都事成歡察訪畿內侍從郡守中差送郡守留窠更待下敎
정조 24년 · 강
命江西縣令趙鎭球始興縣令尹守翼擬入桂坊窠
정조 24년 · 목
敎曰桂坊見窠有之趙鎭球是誰之子而朱書薦中人此兵判皆拔例擬望獨於此人不爲擧論避嫌過矣尹守翼亦誰之子也未免見漏兩人次次擬入事分付
정조 24년 · 목
以高宅謙爲修撰金若鍊爲兵曹參議朴道翔爲參知李益洙爲刑曹參議崔弘淵爲假監役弘淵初仕也尹行直爲京畿都事趙鎭球爲衛率○權昌益等八人爲僉知○以假監役望筒敎以山林子與孫先付軍職者當爲擬入而何以不爲擧論乎似無文蹟書出而然待初仕窠卽爲擬入事分付
정조 24년 · 강
仍任江西縣令趙鎭球
정조 24년 · 목
敎曰此時關西守令不可輕遞於勘簿之前旣爲之則自可爲之於上來之後江西縣令趙鎭球姑爲仍任更令差代
정조 24년 · 목
敎曰今政僉知受點諸人中多有好地處與履歷五衛將加設更爲擬入之意分付○敎曰僉知李克永卽予輔養官之子且曾聞其人矣趙瑗忠定之弟也何可只付僉知敦寧都正加設除授使之肅命僉知羅烈鄭元林其先皆是昔年兩坊官而筵席際遇與常訓輯編纂進之事卽所得聞者亦豈可例付樞銜乎都正一體加設除授僉知趙祥逵卽己卯都廳之子而鄭桔於文淸爲六代孫鄭謙煥鄭世煥於文敬爲曾從曾孫權彛性於文純爲從孫張胤宗於文康爲七代孫尹光絅於忠憲爲五代孫柳��於文忠爲六代孫而曺羽振忠賢之裔李光德亦誰之子乎諸人若登科則而公而卿誰之不若若以五將僉樞待之則其可曰別異於人乎亦爲單付加設都正僉知崔昌廸以關東人被選於經學與之語知其所存特畀百里訓迪邑人此等人何係於世類一體單付今番吏曹壽職下批中關西經學生特除參奉之金德弘金道游等二人知其年滿七旬意謂同入矣未免見漏必以異於京參奉不爲擧論特除時傳敎何如則該曹事疏忽甚矣五衛將中作窠擬入仍令該曹分付道臣如可強力使之給鋪馬糧資上送待其上來草記事分付○以尹守翼爲衛率金道游金德弘權煒姜宅一權昌益韓箕鎭李宜朝洪若浩柳光濂閔養洙鄭義誠李樂培任光白李顯模尹昌淳金載恒李東廸李涑李顯民尹聚東金命淳趙重瞻徐有容李斗源趙亨逵李潤身朴命球李福休朴顯輔爲五衛將○敦寧都正李克永等十五人單付
정조 24년 · 강
遞承旨姜碩龜趙錫晦以洪秉益爲承旨
정조 24년 · 목
碩龜在外錫晦違召也
정조 24년 · 강
以金若鍊爲承旨
정조 24년 · 목
敎以承旨未差代兵曹參議金若鍊除授牌招察任兵曹參議之代今政擬入與未肅拜該曹佐貳牌招察任
정조 24년 · 목
以洪克浩爲兵曹參議
정조 24년 · 강
以洪駿漢爲知中樞中批也
정조 24년 · 목
敎曰外臣之年滿七十者猶錫資況以慈宮近親今年爲七十前同敦寧洪駿漢特拜知中樞如可強力使之上來肅命後入謁慈宮
정조 24년 · 강
命曹司五衛將趙恪令吏曹更爲擬入
정조 24년 · 목
敎曰今日見政望思之進善趙涑之從玄孫乙卯壽職之後反後於今番陞資諸人僅入曹司五衛將曹司五衛將趙恪令吏曹更爲擬入
정조 24년 · 강
命兼贊善宋煥箕處米肉柴炭令該邑輸送
정조 24년 · 목
戶曹啓言兼贊善宋煥箕入城後輸送米肉柴炭不爲領受前所輸送米肉柴炭亦爲還送而今已啓程何以爲之乎敎以令該邑輸送
정조 24년 · 강
分揀充軍降定等罪人
정조 24년 · 목
義禁府啓言充軍降定等不入於歲抄之罪名草記事命下矣機張縣方禹鼎巨濟府鄭周誠康津縣趙濟民鏡城府金光郁柳文儉慶興府撫夷堡白泓鎭西水羅徐有膺富寧府趙運永熙川郡柔院鎭許塾安州牧張守初楚山府閔植黃州牧沈豐祖等罪名俱是充軍矣敎以幷蕩滌望筒之留中者欲仍之沈豐祖差代分付勿施○吏曹啓言因下敎前佐郞吳聖根方在成均分館中前正字鄭取善李覲吾前博士韓耆裕校書館副正字南吉寬俱在校書分館中前宣傳官尹之謙方在昭顯墓守衛官降付中矣敎以分揀而尹之謙同罪之類皆復職待窠差擬○兵曹啓言因傳敎閑良李參源乙卯十月十三日龍虎營大旗手降付扈衛軍官李亨會丁巳十一月二十八日龍虎營巡令手降付都總府書吏朴運成丁巳十一月二十八日龍虎營帳幕軍降付矣敎以幷分揀○訓鍊都監啓言前別監金弘器己未九月二十六日因傳敎本局巡視旗充定敎以分揀○御營廳啓言昨年八月二十一日因下敎宣傳官李吉會降定於本廳軍塘報手敎以竝與職名分揀
정조 24년 · 강
命趙榮順李在簡罪名蕩滌
정조 24년 · 목
敎曰古人不云乎以無證之詞案難驗之罪是謂罪疑疑則追考得其實而後王府和勻以聽其律況於人鬼關頭大辟攸係乎朝家於趙榮順李在簡事每以爲其然乎豈其然乎不然而然乎然而不然乎反復商量致意者屢一則旂常盛閥一則帶礪動裔以若地處論若負犯魯筆無將漢法不敬焉逭鯨鯢之戮榮順則旣故而無徵在簡則徑死而不覈昔漢高帝誅丁公後人謂之人主之獨斷而猶且非之若所謂此二罪者臺閣之啓相府之箚或執迹而誅心或信耳而張膽以至於爲世大僇世若有忠志之士孰不欲挺身洩憤也但九棘之議不行三苖之典徑施爲朝家嘗所介介者其人姑捨其家在所當惜其跡且置其情容或有恕何況兩家俱是世宥之家而律有原情之文當此解澤旁流之時物與維新不害爲曠蕩之政趙榮順李在簡罪名間或有差改者而均之在未決中苟且甚矣特幷蕩滌今則爵秩如舊所收告身亦卽還給
정조 24년 · 강
遞承旨李得休兵曹參議洪克浩以金履翼爲承旨仍命承旨徐有聞許遞傳旨勿施
정조 24년 · 목
敎曰承旨兵曹堂上中未肅拜人許遞承旨則前望單子入之待下批牌招兵曹參判則口傳差出參議則承旨李瑞朝除授牌招入直社壇春享大祭傳香在明承旨徐有聞許遞傳旨勿施牌招入直
정조 24년 · 강
右參贊李城輔陳疏賜批勉副本職
정조 24년 · 목
疏略曰臣以末蔭賤跡濫叨殊遇力疾趨召獲參盛禮此豈臣平日夢寐之所及哉惟是禮際過隆任使至重有非如臣無似所敢承當震恐踧踖不省措躬之所玆者寵擢曠數新除特旨又出於千萬意慮之外而邇列再臨傳宣下諭眷顧之盛夐越尋常伏地戰慄不知所達臣自在家之日耿耿宿志以爲如或辭不獲命冒昧一出則竊願晉接胄筵以伸犬馬之誠矣及今爵秩陞擢之後大違始料不知所以自圖玆奉當有體諒之聖敎從此庶幾有進身之路而但新資之下末由祗肅則何敢遽然還入重貽淸朝之羞乎伏乞特賜照諒一竝鐫改千萬顒望自戶部輸送食物之恩典乃是待士之殊禮臣何敢祗承乎竝俟還收之命批以卿之疏辭若此今則敦迫是緊況新授職名比之講院重任自有緊與不緊特許勉副以便卿心卿須知此暫留明日社壇春享大祭齋戒相値法講例不爲之待講筵日登筵仍敎曰此批答遣承旨傳諭待敎則先爲入來
정조 24년 · 강
遞承旨洪秉益以曺錫中代之前望也
정조 24년 · 목
敎曰傳諭承旨坐直下位當爲進去而篤老者勢難馳往且今曉鼓已近不可遲滯坐直下位承旨許遞前望單子入之待下批牌招使之先進去後謝恩
정조 24년 · 강
玉堂聯箚命還給遞差捧納承旨洪秉益
정조 24년 · 목
敎曰玉堂箚批書下後思之兩人中一人事係是禁令批答還入其箚還給捧納承旨雖是老人生疏之致不可仍爲勿論遞差若此則亦何一禁一弛一人事爭執一體嚴禁初勿捧入
정조 24년 · 강
詣璿源殿展拜世子祗謁
정조 24년 · 목
敎曰今日當先謁眞殿行禮時承史及入直春桂坊贊儀引儀待令
정조 24년 · 강
施璿源殿次知中官以下賞格
정조 24년 · 목
敎曰眞殿次知中官半熟馬一匹賜給守僕等令該曹米綿施賞仍命照羅赤軍士等亦以米木題給
정조 24년 · 강
景慕宮親行告由祭時本宮都提擧以下施賞有差
정조 24년 · 목
敎曰躬詣親告爲伸情禮而儀文雖省約親行告由例有亞獻官以下賞典今番所重自別本宮都提擧右議政李時秀熟馬一匹賜給宮司令趙鎭完閔斗焃李潢今日政外職四品陞敍其中已經郡守者亦於今政府使差送贊禮禮曹判書李晩秀半熟馬一匹賜給典祀官奉常正南履翼大祝應敎金近淳加資未經準職者準職除授執禮副應敎尹序東半熟馬一匹賜給執尊執義曺允遂祭監監察徐翼淳各兒馬一匹參班閣臣承旨各半熟馬一匹史官上弦弓一張賜給贊者謁者贊引等各加一資資窮者代加守僕及奉常寺員役等令該曹米綿從厚施賞
정조 24년 · 강
命以來月行健元陵元陵崇陵及局內諸陵展謁
정조 24년 · 목
因禮曹各陵展謁取稟敎以今玆之慶卽我先王攸錫也太廟眞殿虔告慶禮而今日先謁眞殿顧予孺慕際此無際欲於卽日躬詣月遊之所粗伸忱誠瞻言珠丘夜亦明發竊想陟降洋洋嘉悅于上須予小子之來拜也今春展謁當先行於健元陵次詣元陵展謁後親祭今番儀節皆遵聖祖聖后已行之禮亦當展謁於崇陵而局內諸陵展謁一體爲之祭享則皆遣大臣而日子來月內當擇吉以此知悉
정조 24년 · 강
命陵幸時凡係用民力之事依近例會減治道外畿邑凡事依園幸例分辦置之
정조 24년 · 목
敎曰近來畿甸民力可謂勞矣當此同慶施惠之時寧或一毫貽弊乎凡係用民力之事皆依近例會減而如器用等屬先令各其所司從便運輸治道外畿邑凡事依園幸例分辦置之事令廟堂分付畿伯
정조 24년 · 강
遣承旨詣社稷春享大祭所奉審摘奸仍命禮成後復命
정조 24년 · 목
敎曰禮房承旨馳詣社稷春享大祭所奉審摘奸而仍留享所與獻官監視祭品各別精備待禮成還奉後復命
정조 24년 · 강
遞承旨申史澳金若鍊以李翊模朴崙壽代之前望也
정조 24년 · 목
政院啓言承旨申史澳金若鍊今日不爲仕進請卽爲牌招敎以年七十人之格外除拜者必當若是逡巡竝許遞前望單子入之待下批牌招
정조 24년 · 강
以金祖淳爲兵曹參判尋遞以鄭尙愚代之祖淳口傳尙愚前望也
정조 24년 · 목
昨日以祖淳口傳擬兵曹參判至是批下尋敎曰未肅拜兵曹堂上許遞前望單子入之待下批牌招
정조 24년 · 강
命宗廟社稷及文廟祭享後膰脯依例封進于世子宮
정조 24년 · 목
禮曹判書李晩秀啓言宗廟社稷文廟祭享後膰肉世子宮有中脯封進之例請今亦依此擧行事分付從之
정조 24년 · 강
右贊成宋煥箕上疏辭職仍陳愼簡宮僚之道賜批
정조 24년 · 목
疏略曰嗚呼臣本世祿之裔當此國有盛擧區區顒瞻之願自不後於人何待敦命荐降而始爲進身哉只緣涯分不可堪病勢無以強而不能無逡巡之端及承躬迎之敎咫尺之守有難膠固乃不顧譏笑不恤顚仆冒沒起發重入修門雖得以幸瞻縟儀而微分慚恧益復靡極今承聖諭乃有追踵先正入參大禮之敎臣於是尤不覺汗浹背騂發顔直欲鑽地以入也況此貳相之職所關甚重自臣之先祖以後當是任者實所罕有如臣之至愚極陋無往而非忝先者復何敢不畏一世之嗤點百代之淸議自居以踵先武而唐突冒受乎伏乞亟勘臣逋慢之罪仍將臣職秩幷行鐫削千萬大幸今臣一渡淸漢回望觚稜犬馬之戀深增耿結竊惟我王世子睿學夙就令聞益彰今其輔翼之道宜懋篤實而古者選左右早敎諭之意庶有以盡之矣於其妙揀之際必難必愼克辨人之賢愚忠奸學之眞僞邪正而公其取捨嚴其規範毋以惡少而或近毋以跡疏而或遺廣加搜羅不至有苟簡之歎以輔成元良德學則豈不盛矣乎惟聖上念哉抑臣又有干瀆宸嚴者屢蒙食物之賜不勝惶感之私而至於版曹所輸揆分靡安不敢祗受伏冀亟令收還焉批以予嘗讀朱子封事以輔翼儲嗣眷眷千百言而仍言蒼顔白髮之感千載之下可以想見其君臣之際矣卿旣惠然顧我於慶禮之辰士曰時哉民曰樂哉而場駒可以永夕不意樊園之行直渡淸漢浦雲汀樹之間翹予瞻言歷夜憧憧爵秩之進庖廩之繼卽先王所以待先正先正所以受先王則予可不遵而卿可不膺乎卿疏中妙揀宮僚嚴其規範莫或以惡少而近之跡疏而遺之云云旨哉言乎此固朱子之意也予旣爲之座銘仍飭銓部用作官箴卿以從心之年顔髮尙旺庶幾遲留以爲薰陶之益卿何邁邁若此卿須卽日復路入城副此至意仍敎曰此批答遣史官傳諭于贊成行到處
정조 24년 · 강
有政吏曹判書金文淳進
정조 24년 · 목
以金銑爲應敎徐龍輔爲右參贊李㝡源爲高陽郡守閔斗焃爲朔寧郡守趙鎭完爲利川府使
정조 24년 · 강
以李潢爲始與縣令
정조 24년 · 강
連遣閣臣承旨申諭兼贊善李城輔仍命偕入
정조 24년 · 목
承旨曺錫中書啓以爲臣敬奉聖批馳往傳諭于兼贊善李城輔所住處則以爲新除職名特許鐫改體下之盛德不勝銘鏤之忱而第伏念新銜雖蒙恩遞而資級則自在臣若祗肅則是乃以正卿自居也此爲臣萬萬惶恐不敢之端雖於開講之日實無進身之路方此徊徨踧踖不知所以爲計云矣批以卿何若是緣卿達夜應接待朝更欲敦勉卿之苦辭又若此遣入侍閣臣傳予至意先卽入來京第事傳諭仍敎曰此傳諭檢校待敎往傳○檢校待敎李存秀書啓以爲臣敬奉聖諭馳往傳諭于兼贊善李城輔所住處則以爲臣之新叨資級未蒙收還則何敢冒昩入城仰貽淸朝之羞乎今方朿裝治發還尋鄕路違命之罪益無所逃云矣批以更遣待敎申傳筵敎卿其卽爲復路事亦卽馳往傳諭○檢校待敎李存秀書啓以爲臣敬奉聖諭馳往傳諭于兼贊善李城輔所住處則以爲聖敎雖萬萬鄭重而所叨資級未蒙收還之前臣之進身實非可論今旣束裝登程逋慢恩命尤增悚蹙云矣敎曰今聞待敎之言儒賢已發行云承旨除下直卽爲馳往兼贊善行到處期與偕入仍敎曰此傳諭同副承旨進去傳諭
정조 24년 · 강
判下尙方冠禮冊禮時擧行郞官別單
정조 24년 · 목
尙衣院冠禮冊禮時郞廳別單執冠差備正朴崙壽已施賞衣襨色僉正徐敎修轎子色主簿李敬魯金銀色別提尹載僖織造色直長李永錫敎以今番賞格皆從約此別單不必如例論賞而擧行之尙方專當出於爲貢市人除弊之意也果有實惠之下究乎官員等令銓堂知悉試之以外任而未經牧府者當爲牧府未出六品者此後都政時更稟貢市人中貢人之進排者則舊遺在使之倍數蕩減而市民未及下敎立廛床廛紙廛昌廛靑布廛市民等徭役加蠲一朔懸房人等贖錢加蠲十日地衣契貢人比例倍數蕩滌修理契馬蹄紋席蕩滌事分付而其餘計士員役工匠等當以內在木布分等施賞又敎曰此傳敎吏判及戶曹分付而備局謄錄亦令載之
정조 24년 · 강
仍任前內乘洪理燮
정조 24년 · 목
司僕寺啓言兼內乘洪理燮昨日政移拜訓鍊院副正矣其代當卽差出德應房累次奉審無頉過行則循例差代有違定式請今姑仍任以爲久任責成之地允之
정조 24년 · 강
承旨徐有聞陳疏請寢禁令
정조 24년 · 목
疏略曰臣略將李在簡事禁令還收之意陳達於筵席而言辭拙訥未蒙允兪遽承嚴敎退而憂慨通宵繞壁惟我殿下以捨己從人之聖有納諫如流之美政令注措動中典謨而乃於關係隄防違拂輿情者輒設禁令而塞其進言之路使滿庭臣僚袖手緘口不得伸聲討之論義理由此而晦塞人心由此而陷溺此豈大聖人翕受敷施與國人同好惡之道乎一番設禁國不得爲國二番設禁人不得爲人國不國人不人而義理昭揭人心底定者未之有也言念及此不覺凜然臣旣不可以與諸僚聯疏而憂憤之極不能終默伏乞聖明還寢設禁之命克恢轉圜之量俾盡來諫之方
정조 24년 · 강
承旨李鼎揆金履翼李翊模曺錫中聯疏請寢諸罪人蕩滌之命賜批
정조 24년 · 목
疏略曰臣等於目下事不勝憂慨聯陳短章冀收成命而姓名不爲露出辭語殆涉隱譴蓋出於謹遵禁令不敢違越之計而下筆之際自不覺一字之涉禁及承下敎誨責截嚴臣等相顧驚悚不知容措尤何敢更事瀆擾而第伏念君臣猶父子也子之於父雖被一時之敎責豈思自外於恩慈有懷而終隱哉嗚呼禁令之設終是邦憂之根基民彝之蠹䘌也今幾多年隄防且壞而昨又以過中之處分添作一條使滿庭臣僚奉若金石而莫敢或越丹書鐵案之洗滌無難而忠言讜論之爭執無路殿下曷嘗觀從古致治之世亦或有爲亂賊而設禁條有如今日之爲者哉義理之晦懲討之緩此豈殿下之所以使之然者而實則禁令漸密正人解體而畢竟有不待禁令互相忌諱駸駸作無言之世界也明矣言念及此寧不心寒而體栗也哉伏乞亟收昨下諸罪人蕩滌之敎仍命竝撤許多禁條使彝倫再明亂萌逆折批以勿煩
정조 24년 · 강
領議政李秉模箚辭錫馬之典仍請諸罪人曠蕩之命更加審處賜批
정조 24년 · 목
箚略曰臣猥以無似之賤品幸逢千一之嘉會名廁董事之列跡忝命賓之班龍光所被文綉不足以喩其章而不意錫馬之典又侈於諸臣論賞之際勞蔑恩重且惶且愧乞收恩典以安微分臣之見任豈容一日冒據而駐輦特授迺在元朝命吉之日仍奉都監提擧之任去就有未暇論進退無以自由顧其中心雖食息之靡安觀於外面若廉恥之都忘臣之獲解左揆月纔三易而旋又再叨首席今日之受苟無不可則前日之辭何其不誠也在左揆則辭之在元輔則受之是所謂辭萬受十萬而雖龍斷之賤丈夫亦將羞與之伍矣臣今奉命行將出疆亟解本兼之職以卒生成之澤臣於昨日接見朝紙許多曠蕩之恩實出志慶之念而第伏念刑政有國所愼苟有關係者博詢而議其宥不宥卽所以與國人共之也殿下何不念此而處分太遽也更加審處使天下後世懼隄之嚴知關和之重而爲萬世法焉批以卿於冠焉而爲賓冊焉而爲都提擧與以爲幸何讓例賞乎且況賞典之義從太簡約予意卿當體悉於赦令亦用此規今日宥一人明日宥一人實踐赦文中添入之赦句則始似簡約久當有維新之效此義不可不使輔相知之仍命遣史官傳諭
정조 24년 · 강
左議政沈煥之右議政李時秀聯箚請寢諸罪人曠蕩之命賜批
정조 24년 · 목
箚略曰臣等伏覩朝紙頒出者大慶所推惠澤旁流罪係關石名登鐵案者乃與輕罪雜犯同歸曠蕩之科噫義理不可沕淪也關和不可低仰也明義一部書所以揭春秋之義而尊精一之統者也是書重則國勢重是書輕則國勢輕相須之勢不得不然凡亂賊之枝榦由是書而可探其本凶論之波流由是書而可尋其源若名登是書而可以疏滌罪關是書而可以放宥則春秋之大義何以明於當世精一之大統何以闡於百代乎臣等之所懼不但一時諸賊之倖脫丹書敢侮王章而已也至若乙未以前丙午以後諸賊之肝肚相接蹤跡已露者其號雖殊其原則同其種不同其窟則一也雖云無證不可輕議於洗滌也雖云不覈不可或置之漫漶也乞寢昨日所下傳敎仍收禁令俾在廷諸臣得以盡義於懲討之際批以天地之道易簡而已天下之事彌綸而已在今益爲時措之宜予欲以此爲權爲度亦望卿等之知此輔予仍命遣史官傳諭
정조 24년 · 강
知經筵李秉鼎陳疏請寢諸罪人宥釋之命賜批
정조 24년 · 목
疏略曰當此霈澤旁流之日聖上咸囿竝生之至仁大德飾喜導和必欲恢蕩而迺者肆赦之典混及於釁孼至憯之類此何事也噫莫嚴者義理也莫重者懲討也曷嘗有眞臟凶圖之狼藉昭綻而一紙蕩滌如今日爲也至若金相福之罪名昭載於明義錄開卷第一案盧聖中李克生之負犯其關係何如而亦皆容貸若此不已則元惡大憝之閱歲稍久者其將次第宥釋乎乞寢成命使國是嚴而人志定焉批以値無前之慶會施無前之赦令物與維新邦其永鞏卿何曰乃爾
정조 24년 · 강
修撰李鼎秉陳疏辭職仍請亟收諸罪人疏蕩之命賜批
정조 24년 · 목
疏略曰莫重者關和也莫嚴者隄防也近日諸罪人疏蕩之典夫何過中之若是也或負犯至重而顯戮未施或情跡已著而王章未伸輿情之憤鬱尙如一日而今乃竝入於疏決之中夫遇慶赦宥當論其薄罪微眚之可原可宥者而已奚論此等難赦之罪哉乞收成命使義理伸而亂賊懼焉批以不允爾其勿辭察職
정조 24년 · 강
吏曹參判曺允大參議洪樂游陳疏辭職竝賜例批遞承旨朴崙壽以成鼎鎭代之前望也
정조 24년 · 목
敎曰偕來進去承旨許遞前望單子入之待下批牌招察任
정조 24년 · 강
抹下禁府文書中韓後樂等七罪人又命吏曹歲抄中李萬軾減一等
정조 24년 · 목
還入禁府赦文書敎以漸次爲之旣設言矣亦不必曠日持久禁府文書中韓後樂李瑓宋煥程李觀源李福海李有喆俱以法外被配身死姓名尙在於丹書與申驥顯特爲墨抹以下前有職名之人只當入於此後歲抄且是已啓下之文書別無更捧傳旨之擧矣至於申驥顯幷與罪名蕩滌而直書於名下仍爲啓下亦不必更捧傳旨以此分付又命還入吏曹歲抄文書敎以被謫蒙放秩李萬軾減一等
정조 24년 · 강
領議政李秉模左議政沈煥之右議政李時秀聯箚請寢諸罪人處分仍請不捧箚承宣罷職之典賜批
정조 24년 · 목
箚略曰人主臨九五之尊操太阿之柄凡於刑政欲宥則宥欲滌則滌何待乎公卿輔弼耳目之臣議之廷中而後決之哉然而雖在尋常疏釋亦必瞿瞿於平反之際者蓋不欲以一人之聰明輕萬世之法程也而況義在春秋名係關和者乎臣等之或附陳或聯箚者卽斯義也及奉批旨若曰今日宥一人明日宥一人實踐赦文中添入之赦句久當有維新之效此意不可不使輔相知之又若曰天地之道易簡而已在今益爲時措之宜予欲以此爲權爲度亦望卿等之知此輔予臣等於殿下一謨一訓一政一令未嘗不莊誦感服而今玆之敎臣等誠愚迷莫敢曉也敎文中赦句添入聖人所以代天育物赦其疑而布維新之化也時措云乎者制度文章之斟酌損益及用輕典用重典之以時推移也是之謂易簡是之謂彌綸安有義在春秋名係關和而惟以一赦字責維新之效寓時措之宜乎公卿輔弼不預聞耳目不預知惟殿下運之於心斷之於心遂以爲一定之權度臣等雖不敢以輔弼自居問其官則是也雖至屢瀆之爲罪寧可一箚而止仍又自解以塞一日之責也乞寢日昨所下處分以嚴萬世之隄防焉臣等昨日呈箚而承宣謂以明日呈納臣等未詳委折而大違格例且關後弊臣等謂當該承宣施以罷職之典宜矣批以今番赦令分三等或先擧其大者細者或追擧其大而姑置與細而未及竝提者自今簪纓之家庶無䵝䵢之棄人瞹昧之廢族大義益明於不言中而諸家各人之願忠莫達者樂爲之咸囿於一視之內世臣之幸卽朝廷之幸而朝廷之幸亦卽維億萬年之幸近日處分豈或毫分近似於任一已之聰明輕萬世之法程也哉昨因政院微稟雖知箚本之到院不但以社享出齋經宿拜殿之餘何可應接這般公事乎使錄事往諭追呈之意卿等之請罪承宣必是錄事錯傳下敎卿等若卽詳問於該錄事當知其實仍命遣史官傳諭
정조 24년 · 강
承旨金履翼徐有聞聯疏請寢諸罪人赦命仍以大臣箚斥引義還給疏本